Končno poročilo pooblaščenca za zaslišanje (1)

Zadeva AT.40127 – Konzervirana zelenjava

(Besedilo velja za EGP)

(2020/C 434/07)

To poročilo se nanaša na osnutek sklepa o poravnavi v kartelni zadevi, ki bo sprejet v skladu s postopkom, predvidenim v členu 10a Uredbe Komisije (ES) št. 773/2004 (2) (v nadaljnjem besedilu: osnutek sklepa).

Osnutek sklepa je naslovljen na podjetji Bonduelle (3) in Coroos (4) ter skupino CECAB (5) (v nadaljnjem besedilu skupaj: stranke v postopku poravnave).

V skladu z osnutkom sklepa so stranke v postopku poravnave med 19. januarjem 2000 in 1. oktobrom 2013 bile udeležene v enotni in trajajoči kršitvi člena 101(1) PDEU in člena 53(1) Sporazuma EGP, ki je obsegala usklajevanje cen, razdelitev trga in izmenjavo poslovno občutljivih informacij v zvezi s prodajo nekaterih vrst konzervirane zelenjave trgovcem na drobno in/ali ponudnikom gostinskih storitev v EGP.

Komisija je 17. februarja 2017 začela postopek v skladu s členom 2(1) Uredbe (ES) št. 773/2004 zoper stranke v postopku poravnave in še eno drugo podjetje (6).

Po pogovorih o poravnavi (7) in vlogah za poravnavo (8) v skladu s členom 10a(2) Uredbe (ES) št. 773/2004 je Evropska komisija 25. julija 2019 sprejela obvestilo o nasprotovanju, naslovljeno na stranke v postopku poravnave.

Stranke v postopku poravnave so v svojih odgovorih na obvestilo o nasprotovanju v skladu s členom 10a(3) Uredbe (ES) št. 773/2004 potrdile, da obvestilo o nasprotovanju odraža vsebino njihovih vlog za poravnavo.

V skladu s členom 16 Sklepa 2011/695/EU sem preučil, ali osnutek sklepa obravnava samo ugovore, v zvezi s katerimi so imele stranke v postopku poravnave priložnost izraziti svoja stališča. Ugotovil sem, da je tako.

Glede na navedeno in ob upoštevanju, da mi stranke v postopku poravnave niso predložile nobenih zahtevkov ali pritožb (9), menim, da je bilo učinkovito izvajanje procesnih pravic strank v postopku poravnave v tej zadevi spoštovano.

Bruselj, 26. september 2019 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18), kakor je bila nazadnje spremenjena z Uredbo Komisije (EU) 2015/1348 (UL L 208, 5.8.2015, str. 3) (v nadaljnjem besedilu: Uredba (ES) št. 773/2004).

(3) Bonduelle SCA, Bonduelle SA (nekdanje podjetje Bonduelle SAS) in Bonduelle Europe Long Life SAS.

(4) Coroos International NV, Coroos Beheer BV in Coroos Conservanten BV.

(5) Centrale Cooperative Agricole Bretonne SCA, Compagnie Generale de Conserve SAS in GIE Groupe d'aucy (nekdanje podjetje GIE Groupe CECAB).

(6) V času tega poročila poteka postopek v zvezi s tem drugim podjetjem v okviru splošnih določb (brez poravnave) Uredbe (ES) št. 773/2004.

(7) Pogovori o poravnavi so potekali med marcem 2017 in junijem 2019.

(8) Stranke v postopku poravnave so uradne vloge za poravnavo predložile med [...].

(9) V skladu s členom 15(2) Sklepa 2011/695/EU se lahko stranke v postopkih v kartelnih zadevah, ki sodelujejo v pogovorih o poravnavi v skladu s členom 10a Uredbe (ES) št. 773/2004, v katerikoli fazi postopka poravnave obrnejo na pooblaščenca za zaslišanje za zagotovitev učinkovitega uveljavljanja njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).